ונהפוך הוא: הערעור נגד גזירת המילה בניו יורק התקבל
מני שחר, JDN ב"ה י''א באדר תשע''ג 21.02.13
חברי הקהילה היהודית בניו יורק המתינו לדיון שהיה אמור להיערך אתמול בנוגע להחלטה האם גזירת המילה תיכנס לתוקף לפני הפסיקה הסופית או לא | היום (רביעי) בית המשפט העליון קיבל את הערעור ויערך דיון בכ”ח ניסן | הציבור נקרא להמשיך ולהתפלל לביטול הגזירה.
בית המשפט במנהטן היה אמור לדון אתמול (שלישי) בערעור אותו הגישו הקהילות היהודיות לגבי גזירת המילה, אך בינתיים אין תשובה האם הגזירה תידחה עד לפסק הסופי בעניין.
כזכור, לפני כחודש וחצי נערך דיון בעניין גזירת בלומברג, לאחר שמספר ארגונים יהודים תבעו את ראש העיר על כך שהוא מבצע בעצם כפייה דתית ומתערב בעניינים לא לו, בזמן שלדרישתו אין כל הצדקה. שופטת בית המשפט המחוזי במנהטן – נעמי רייצ’ל בוכוואלד פסקה כי היא מאשרת את גזירתו של בלומברג והכתה בתדהמה את חברי הקהילה היהודית.
העסקנים היהודים החליטו מיד להגיש ערעור נגד פסיקת בית המשפט והיום (רביעי) הוחלט בבית המשפט העליון לקבל את הערעור אותו הגישו העסקנים היהודים ונקבע דיון לשמיעת הטענות של הצדדים ביום שני פרשת תזריע-מצורע, כ”ח בניסן.
העסקן הרב משה דוד נידערמאן אמר לJDN כי בדיון שיערך בכ”ח בניסן צפוי בית המשפט להכריע האם הגזירה תיכנס לתוקף למרות שעדיין לא נאמרה המילה הסופית בעניין, או לחילופין מכיוון שעדיין אין פסק סופי, בית המשפט יכריע כי הגזירה לא תיכנס לתוקף עד להחלטה הסופית.
הרבנים קוראים לציבור להמשיך ולהתפלל שתבוטל הגזירה הקשה ותהיה סיעתא דשמיא בדיון בבית המשפט לגבי הערעור שהוגש.
אנו נמשיך לעקוב ולעדכן בכל התפתחות.